Slovensko je krajinou zabudnutých pamiatok. Členovia združenia Čierne diery za nimi cestujú a snažia sa nadchnúť ľudí pre históriu starých tovární, baní a stratených sídiel. Dokumentujú miesta, ktoré už možno ďalšie generácie neuvidia. Kniha Čierne diery je výberom z ciest od roku 2014. Na zhruba 400 stranách obsahuje zhruba 100 lokalít. Nie je však atlasom ani encyklopédiou. Neobsahuje čísla strán ani register, aby sa v nej čitatelia stratili. Členovia združenia si ju vydali sami v troch nákladoch a bez kompromisov. Farebnosť fotografií je nasimulovaná zo štyroch žiarivých Pantone farieb: modrej, ružovej, žltej a tyrkysovej, bez použitia čiernej. Grafický dizajnér Michal Tornyai vysádzal texty z písiem slovenských autorov a netradične na stred, aby sa to niekomu aj nepáčilo. Autorkou ilustrácií je Daniela Olejníková. Kniha získala Národnú cenu za dizajn v roku 2020 a Cenu Nadácie Tatra banky za umenie v roku 2019.